text: দৈনিক জনকন্ঠ || গ্রিন ফ্যাক্টরি অ্যাওয়ার্ড পাবে ৩০ শিল্প প্রতিষ্ঠান
  অনলাইন রিপোর্টার ॥ জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী 'মুজিববর্ষ' উপলক্ষে ৬টি শিল্প সেক্টরের ৩০টি প্রতিষ্ঠান ও কারখানাকে 'গ্রিন ফ্যাক্টরি অ্যাওয়ার্ড' দেবে শ্রম ও কর্মসংস্থান মন্ত্রণালয়।
  বুধবার (৮ ডিসেম্বর) সকাল ১০টায় ওসমানী স্মৃতি মিলনায়তনে এই অ্যাওয়ার্ড দেওয়া হবে। অনুষ্ঠানে প্রধানমন্ত্রী শেখ হাসিনা প্রধান অতিথি হিসেবে ভার্চুয়ালি সংযুক্ত থাকবেন।
  শ্রম ও কর্মসংস্থান প্রতিমন্ত্রী বেগম মন্নুজান সুফিয়ান সভাপতি হিসেবে প্রধানমন্ত্রীর পক্ষে মনোনীত ৩০টি প্রতিষ্ঠানের প্রতিনিধির হাতে পুরস্কার তুলে দিবেন।
  পুরস্কার হিসেবে মনোনীত প্রতিটি প্রতিষ্ঠান ও কারখানা পাবে ক্রেস্ট, মেডেল, সার্টিফিকেট এবং এক লাখ টাকার চেক। পরে প্রধানমন্ত্রী শ্রম ও কর্মসংস্থান মন্ত্রণালয়ের অধীন শ্রম অধিদফতরের শ্রমজীবী মহিলা হোস্টেল এবং শ্রম কল্যাণ কেন্দ্রের ৮টি নবনির্মিত ভবন ভার্চুয়ালি উদ্বোধন করবেন।